Document ID: 32001R0937

Komisijas Regula (EK) Nr. 937/2001
(2001. gada 11. maijs)
par atļauju barībā izmantot piedevas jaunā veidā, izmantot jaunu piedevu preparātu, pagaidu atļauju pagarināšanu un piedevu atļauju uz 10 gadiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Komisijas Regulu (EK) Nr. 2697/2000 [2], un jo īpaši tās 4. pantu,
tā kā:
(1) Direktīvā 70/524/EEK ir paredzēts, ka jaunas piedevas un jaunus piedevu izmantošanas veidus var atļaut izmantot pēc tam, kad izskatīts pieteikums, kas iesniegts saskaņā ar minētās direktīvas 4. pantu.
(2) Direktīvas 9.e panta 1. punktā paredzēts, ka pagaidu atļauju izmantot jaunu piedevu vai jaunu izmantošanas veidu var dot tad, ja ir izpildīti direktīvas 3.a panta b) līdz e) apakšpunkta nosacījumi un ja, ņemot vērā pieejamos rezultātus, ir iemesls uzskatīt, ka, to lietojot dzīvnieku barībā, rodas kādas no 2. panta a) apakšpunktā minētajām sekām. Šādu pagaidu atļauju var dot uz laiku līdz četriem gadiem attiecībā uz piedevām, kas minētas direktīvas C pielikuma II daļā.
(3) Vērtējums dokumentācijai, kas iesniegta attiecībā uz I un II pielikumā aprakstītajiem fermentu un mikroorganismu preparātiem, rāda, ka tie atbilst iepriekšminētajiem nosacījumiem un tātad tiem var dot pagaidu atļauju uz četru gadu laika posmu.
(4) Ir iesniegti jauni dati, lai atļauju izmantot fermentu preparātu, kas sarakstā ierakstīts pagaidām ar 11. nr., attiecinātu uz jaunu fizikālo formu. Iesniegtās dokumentācijas vērtējums rāda, ka jaunajai fizikālajai formai var dot pagaidu atļauju.
(5) Mikroorganisma Bacillus cereus var. toyoi (NCIMB 40112) preparāta Nr. 1 atļauja 2000. gada 1. oktobrī bija pagaidām atjaunota uz ierobežotu laika posmu, lai nodrošinātu pietiekami ilgu laiku celma nekaitīguma atkārtotai novērtēšanai attiecībā uz toksīnu veidošanu, kā prasīts Dzīvnieku ēdināšanas zinātniskās komitejas (DĒZK) 2000. gada 17. februāra atzinumā par baciļu sugu drošu izmantošanu dzīvnieku barībā.
(6) Saskaņā ar DUZK 2001. gada 21. martā pieņemto atzinumu par Bacillus cereus var. toyoi (NCIMB 40112) iesniegtās dokumentācijas vērtējums rāda, ka attiecībā uz toksīnu veidošanos produktu var uzskatīt par nekaitīgu. Produkta pagaidu atļauju tātad var atjaunot.
(7) Direktīvas 70/524/EEK 2. panta aaa) apakšpunktā paredzēts, ka atļaujas izmantot kokcidiostatus jāsaista ar personu, kas atbild par to laišanu apgrozībā.
(8) Direktīvas 70/524/EEK 9.b pantā paredzēts, ka atļaujas izmantot šādas vielas izdod 10 gadu laika posmam no dienas, kurā stājas spēkā galīgā atļauja, ja ir izpildīti visi nosacījumi, kas noteikti Direktīvas 70/524/EEK 3.a pantā.
(9) Iesniegtās dokumentācijas vērtējums rāda, ka IV pantā aprakstītais kokcidiostats atbilst visām 3.a panta prasībām, ja to lieto minētajā pielikumā aprakstītās kategorijas dzīvniekiem un saskaņā ar minētajā pielikumā aprakstītajiem nosacījumiem.
(10) Dokumentācijas vērtējums rāda, ka var būt vajadzīgas konkrētas procedūras, lai aizsargātu strādniekus no piedevu iedarbības. Tomēr šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par tādu pasākumu ieviešanu, kas veicina darbinieku drošības un veselības aizsardzības uzlabošanu darbavietās [3].
(11) Dzīvnieku ēdināšanas zinātniskā komiteja ir sniegusi labvēlīgu atzinumu par fermentu un mikroorganismu preparātu un kokcidoistata nekaitīgumu, kā arī par pēdējā minētā preparāta labvēlīgo ietekmi uz dzīvnieku ražošanu apstākļos, kuri aprakstīti minētajā pielikumā.
(12) Šajā regulā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Preparātus, kas pieder pie šīs regulas I pielikumā uzskaitītās grupas "Fermenti", ir atļauts izmantot par piedevām dzīvnieku barībā, ievērojot minētajā pielikumā ietvertos nosacījumus.
2. pants
Preparātus, kas pieder pie šīs regulas II pielikumā uzskaitītās grupas "Mikroorganismi", ir atļauts izmantot par piedevām dzīvnieku barībā, ievērojot minētajā pielikumā ietvertos nosacījumus.
3. pants
Preparātu, kas pieder pie III pielikumā uzskaitītās grupas "Mikroorganismi", pagaidu atļaujas ir atjaunotas, ievērojot minētajā pielikumā ietvertos nosacījumus.
4. pants
Piedevu, kas pieder pie šīs regulas IV pielikumā uzskaitītās grupas "Kokcidiostati un citi medikamenti", ir atļauts izmantot par piedevu dzīvnieku barībā, ievērojot minētajā pielikumā ietvertos nosacījumus.
5. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2001. gada 1. jūnija.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 11. maijā

Labels: 16
17
0
3
6